REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/150-19

13. jun 2019. godine

B e o g r a d

ZAPISNIK

78. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 13. JUNA 2018. GODINE

Sednica je počela u 10,30 časova.

Sednici je predsedavala Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Goran Kovačević, Sonja Vlahović, Olivera Pešić, Srbislav Filipović, Miljan Damjanović, Milorad Mijatović, Momo Čolaković, Milan Lapčević i Zoltan Pek.

Sednici su prisustvovali: Zoran Despotović (zamenik Miljana Damjanovića), Vladimir Marinković (zamenik Milorada Mijatovića) i Đorđe Kosanić (zamenik Vojislava Vujića).

Sednici nisu prisustvovali članovi Odbora: Dušan Bajatović, Milorad Mirčić, Saša Radulović i Goran Ćirić, niti njihovi zamenici.

Sednici su prisustvovali i Dragan Sikimić, direktor Agencije za borbu protiv korupcije, i Dejan Damnjanović, zamenik direktora Agencije za borbu protiv korupcije.

Pre prelaska na utvrđivanje dnevnog reda predsednik Odbora dr Aleksandra Tomić je iznela predlog za dopunu dnevnog reda sa tačkom:“ 2. Razmatranje Zaključka Državne revizorske institucije kojim se ispravljaju tehničke greške u Izveštaju o radu Državne revizorske institucije za 2018. godinu.“

Predlog predsednika Odbora Aleksandra Tomić da se dnevni red dopuni tačkom 2. prihvaćen je jednoglasno (13 glasova „za“).

Na predlog predsednika Odbor je, jednoglasno **(13 glasova „za“), utvrdio** sledeći

D n e v n i r e d:

* Usvajanje zapisnika sa 76. i 77. sednice Odbora;

1. Razmatranje Izveštaja o radu Agencije za borbu protiv korupcije za 2018. godinu sa Izveštajem o sprovođenju Nacionalne strategije za borbu protiv korupcije u Republici Srbiji za period od 2013. do 2018. godine i Akcionim planom za njeno sprovođenje (broj 02-1409/19 od 1. aprila 2019. godine);
2. Razmatranje Zaključka Državne revizorske institucije kojim se ispravljaju tehničke greške u Izveštaju o radu Državne revizorske institucije za 2018. godinu (broj 02-1398/19-2 od 4. juna 2019. godine);
3. Razgovor sa kandidatima za izbor člana Republičke komisije za zaštitu prava u postupcima javnih nabavki, i
4. Utvrđivanje Predloga odluke o izboru člana Republičke komisije za zaštitu prava u postupcima javnih nabavki.

Pre prelaska na rad po utvrđenom dnevnom redu, Odbor je jednoglasno **(13 glasova „za“),** usvojio zapisnike sa 76. i 77. sednice Odbora.

Na samom početku pre prelaska na prvu tačku dnevnog reda, predsednik Odbora Aleksandra Tomić je podsetila na član 75. Poslovnika Narodne skupštine, da član Odbora ima pravo da govori ukupno do deset minuta, predlagač zakona i drugih akata, odnosno ovlašćeni predstavnik predlagača do 20 minuta, predsednik Odbora kao učesnik u pretresu do deset minuta.

**PRVA TAČKA DNEVNOG REDA: Razmatranje Izveštaja o radu Agencije za borbu protiv korupcije za 2018. godinu sa Izveštajem o sprovođenju Nacionalne strategije za borbu protiv korupcije u Republici Srbiji za period od 2013. do 2018. godine i Akcionim planom za njeno sprovođenje**

Predsednik Odbora podsetila je članove Odbora da Agencija, na osnovu člana 26. st. 1. i 2. Zakona o Agenciji za borbu protiv korupcije, podnosi Narodnoj skupštini godišnji izveštaj o svom radu, najkasnije do 31. marta tekuće godine za prethodnu godinu. Godišnji izveštaj saadrži i izveštaj o sprovođenju Strategije i Akcionog plana.

Članom 238. stav 2. Poslovnika Narodne skupštine predviđeno je da nadležni odbor nakon razmatranja izveštaja podnosi Narodnoj skupštini izveštaj sa predlogom zaključka, odnosno preporuke.

Dragan Sikimić, direktor Agencije za borbu protiv korupcije, predstavio je Izveštaj o radu Agencije za borbu protiv korupcije za 2018. godinu sa Izveštajem o sprovođenju Nacionalne strategije za borbu protiv korupcije u Republici Srbiji za period 2013. do 2018. godine i Akcionog plana za njeno sprovođenje, navodeći da su opredeljena finansijska sredstva utrošena po planu, što je potvrđeno i revizijom DRI, čiji je nalaz u potpunosti pozitivan.

U diskusiji su učestvovali: Miljan Damjanović, Vladimir Marinković, Momo Čolaković, Goran Kovačević i Veroljub Arsić.

Na osnovu člana 238. stav 2. Poslovnika Narodne skupštine, Odbor je, većinom glasova (11 glasova „za“, dva narodna poslanika koja nisu iskoristila pravo glasa) odlučio da podnese sledeći,

I Z V E Š T A J

Odbor za finansije, republički budžet i kontrolu trošenja javnih sredstava razmotrio je Izveštaj o radu Agencije za borbu protiv korupcije za 2018. godinu sa Izveštajem o sprovođenju Nacionalne strategije za borbu protiv korupcije u Republici Srbiji za period od 2013. do 2018. godine i Akcionim planom za njeno sprovođenje, koji je Agencija podnela Narodnoj skupštini, na osnovu člana 26. Zakona o Agenciji za borbu protiv korupcije.

Odbor je, povodom razmatranja ovog izveštaja, utvrdio Predlog zaključka koji podnosi Narodnoj skupštini na razmatranje i usvajanje.

Za predstavnika Odbora na sednici Narodne skupštine određena je dr Aleksandra Tomić, predsednik Odbora.

P R E D L O G

Na osnovu člana 8. stav 1. Zakona o Narodnoj skupštini („Službeni glasnik RS“, broj 9/10 i 108/13 – dr.zakon) i člana 238. st. 4. i 5. Poslovnika Narodne skupštine („Službeni glasnik RS“, broj 20/12 - Prečišćeni tekst),

Narodna skupština Republike Srbije, na \_\_\_\_ sednici \_\_\_\_\_\_\_\_ zasedanja, održanoj \_\_\_\_\_\_\_\_ 2019. godine, donela je

ZAKLjUČAK

povodom razmatranja Izveštaja o radu Agencije za borbu protiv korupcije za 2018. godinu sa Izveštajem o sprovođenju Nacionalne strategije za borbu protiv korupcije u Republici Srbiji za period od 2013. do 2018. godine i Akcionim planom za njeno sprovođenje

1. Prihvata se Izveštaj o radu Agencije za borbu protiv korupcije za 2018. godinu sa Izveštajem o sprovođenju Nacionalne strategije za borbu protiv korupcije u Republici Srbiji za period od 2013. do 2018. godine i Akcionim planom za njeno sprovođenje.

2. Ovaj zaključak objaviti u „Službenom glasniku Republike Srbije“.

RS Broj

U Beogradu, \_\_\_\_\_\_ 2019. godine

NARODNA SKUPŠTINA

PREDSEDNIK

Maja Gojković

O b r a z l o ž e nj e

Pravni osnov za donošenje ovog zaključka sadržan je u članu 8. Zakona o Narodnoj skupštini („Službeni glasnik RS“, broj 9/10 i 108/13 – dr. zakon) i članu 238. st. 4. i 5. Poslovnika Narodne skupštine („Službeni glasnik RS“, broj 20/12 - Prečišćeni tekst).

Na osnovu člana 26. st. 1. i 2. Zakona o Agenciji za borbu protiv korupcije („Službeni glasnik Republike Srbije, br. 97/08, 53/10, 66/11-US, 67/13-US, 108/13-dr.zakon, 112/13 - dr.propis i 8/15-US), Agencija podnosi Narodnoj skupštini godišnji izveštaj o svom radu, najkasnije do 31. marta tekuće godine. Godišnji izveštaj sadrži i izveštaj o sprovođenju strategije i akcionog plana.

Članom 238. stav 2. Poslovnika Narodne skupštine predviđeno je da nadležni odbor, nakon razmatranja izveštaja, podnosi Narodnoj skupštini izveštaj sa predlogom zaključka, odnosno preporuke.

Postupajući u skladu sa navedenim odredbama, Agencija za borbu protiv korupcije je podnela Narodnoj skupštini Izveštaj o radu Agencije za borbu protiv korupcije za 2018. godinu sa Izveštajem o sprovođenju Nacionalne strategije za borbu protiv korupcije u Republici Srbiji za period od 2013. do 2018. godine i Akcionim planom za njeno sprovođenje (njihov broj: 021-01-022/2019-01 od 28. marta 2019. godine, primljen u Narodnu skupštinu pod brojem: 02-1409/19 od 1. aprila 2019. godine).

Odbor za finansije, republički budžet i kontrolu trošenja javnih sredstava, na 78. sednici održanoj 13. juna 2019. godine, razmotrio je Izveštaj o radu Agencije za borbu protiv korupcije za 2018. godinu sa Izveštajem o sprovođenju Nacionalne strategije za borbu protiv korupcije u Republici Srbiji za period od 2013. do 2018. godine i Akcionim planom za njeno sprovođenje i, u skladu sa članom 238. stav 2. Poslovnika Narodne skupštine, podneo je Narodnoj skupštini Izveštaj sa Predlogom zaključka.

Na osnovu člana 8. stav 3. Zakona o Narodnoj skupštini, zaključci Narodne skupštine objavljuju se u „Službenom glasniku RS“.

**DRUGA TAČKA DNEVNOG REDA:** **Razmatranje Zaključka Državne revizorske institucije kojim se ispravljaju tehničke greške u Izveštaju o radu Državne revizorske institucije za 2018. godinu**

Predsednik Odbora navela je obrazloženje Zaključka o ispravci tehničke greške u Izveštaju o radu DRI za 2018. godinu, koje glasi: Državna revizorska institucija je u 2018. godini prvi put planirala i sprovela posebne revizije pravilnosti poslovanja. Zbog promene načina rada promenjena je i struktura Izveštaja o radu za 2018. godinu. Obradom podataka iz aplikacije za praćenje revizija radi izdvajanja podataka o preporukama datih u reviziji finansijskih izveštaja i pravilnosti poslovanja nisu isključene preporuke datih u posebnim revizijama pravilnosti poslovanja. U posebnim revizijama pravilnosti poslovanja dato je 306 preporuka a u revizijama finansijskih izveštaja i pravilnosti poslovanja dato je 1.792. Zbog uključivanja preporuka datih u revizijama pravilnosti poslovanja u broj preporuka datih u reviziji finansijskih izveštaja i pravilnosti poslovanja, broj preporuka u tački 1.1.5 Preporuke je povećan za 306 (2.098 – 1792 = 306). Povećanjem broja preporuka datih u reviziji finansijskih izveštaja i pravilnosti poslovanja za 306 povećan je i ukupan broj preporuka (2.436 – 306 = 2.130). Kontrola podataka u izveštaju je vršena neprekidno tokom izrade ali poslednji dan pred slanje Savetu DRI radi donošenja, zbog tehničkih problema prouzrokovanih nekompatibilnošću softvera između učesnika u izradi izveštaja, došlo je do automatskog narastanja broja strana, lepljenja slika preko slika što je prouzrokovalo da izveštaj veličine dva megabajta naraste na 45 megabajta. Poslednji dan zbog spašavanja izveštaja i brisanja dodatih strana i podataka zbog softverske greške nije uočena greška u broju preporuka. Greška je uočena naknadno i prilikom predstavljanja Odboru za finansije, republički budžet i kontrolu trošenja javnih sredstava podaci su pravilno predstavljeni. Kako bi i podaci u Izveštaju o radu Državne revizorske institucije za 2018. godinu bili tačni donet je Zaključak o ispravci tehničke greške.

Na osnovu člana 55. Poslovnika Narodne skupštine, a u vezi sa Izveštajem kojim je Odbor za finansije, republički budžet i kontrolu trošenja javnih sredstava razmotrio Izveštaj o radu Državne revizorske institucije za 2018. godinu i sa predlogom zaključka uputio ga Narodnoj skupštini na razmatranje i usvajanje( broj: 02-1398/19 od 31. maja 2019. godine), Odbor je, većinom glasova (11 glasova „za“, jedan narodni poslanik koji nije iskoristio pravo glasa), odlučio da podnese sledeći

I Z V E Š T A J

Odbor za finansije, republički budžet i kontrolu trošenja javnih sredstava razmotrio je Zaključak Državne revizorske institucije kojim se vrše tehničke ispravke u Izveštaju o radu Državne revizorske institucije za 2018. godinu i predlaže Narodnoj skupštini da Izveštaj o radu Državne revizorske institucije za 2018. godinu usvoji sa navedenim ispravkama i predlogom zaključka koji ostaje nepromenjen.

Za izvestioca Odbora i predstavnika predlagača na sednici Narodne skupštine određena je dr Aleksandra Tomić, predsednik Odbora.

**TREĆA TAČKA DNEVNOG REDA: Razgovor sa kandidatima za izbor člana Republičke komisije za zaštitu prava u postupcima javnih nabavki**

Predsednik Odbora je obavestila članove i zamenike članova Odbora da je Radna grupa za sprovođenje postupka za izbor člana Republičke komisije za zaštitu prava u postupcima javnih nabavki obavila 3. juna 2019. godine testiranje kandidata radi provere njihove stručne osposobljenosti iz oblasti javnih nabavki, o čemu je Odboru podnela Izveštaj, sa Zapisnikom Radne grupe o pregledu testova i utvrđenim rezultatima testiranja kandidata.

Pozivu za testiranje odazvali su se svi kandidati koji su se prijavili na konkurs, i to Mersiha Marković, Dragana Stanković Nikolić i Vladimir Stanić.

Kandidati su, od 42 moguća boda, dobili: Mersiha Marković – 42 boda, Dragana Stanković Nikolić – 40 bodova i Vladimir Stanić – 39 bodova. Najmanji potreban broj bodova na testu je 34 (80% od ukupnog mogućeg broja, tj. 42 boda) i svi kandidati su položili test.

Testiranju su prisustvovali Veroljub Arsić, predsedavajući Radne grupe,prof. dr Milorad Mijatović, Goran Kovačević i Milan Lapčević, članovi Radne grupe, kao i služba Odbora.

Testove su pregledali i rezultate testiranja utvrdili Veroljub Arsić, predsedavajući Radne grupe, prof. dr Milorad Mijatović i Goran Kovačević, članovi Radne grupe, o čemu je sačinjen zapisnik.

Predsednik Odbora je takođe podsetila da je javni konkurs raspisan za izbor člana Komisije koji ispunjava uslove iz člana 141. stav Zakona o javnim nabavkama. Članom 141. stav 3. Zakona o javnim nabavkama propisano je da za člana Republičke komisije može biti birano lice koje ispunjava uslove potrebne za izbor sudije osnovnog suda, osim uslova u vezi sa Pravosudnom akademijom i koji ima radno iskustvo od tri godine u oblasti javnih nabavki.

U nastavku sednice obavljen je razgovor sa kandidatima za izbor člana Republičke komisije za zaštitu prava u postupcima javnih nabavki, u skladu sa članom 203. Poslovnika Narodne skupštine.

U diskusiji su učestvovali Milan Lapčević, Goran Kovačević, Veroljub Arsić, Milorad Mijatović, Zoran Despotović i Momo Čolaković.

**ČETVRTA TAČKA DNEVNOG REDA:** **Utvrđivanje Predloga odluke o izboru člana Republičke komisije za zaštitu prava u postupcima javnih nabavki**

Nakon kraće diskusije, u kojoj su učestvovali Milan Lapčević, Zoran Despotović i Goran Kovačević, predsednik Odbora je predložila da za izbor člana Republičke komisije Narodnoj skupštini Odbor predloži kandidata Mersihu Marković.

Na osnovu člana 140. stav 2. Zakona o javnim nabavkama („Službeni glasnik RS“, br. 124/12, 14/15 i 68/15) i čl. 55. i 203. Poslovnika Narodne skupštine, Odbor je, većinom glasova (10 glasova „za“, jedan član koji nije iskoristio pravo glasa), utvrdio Predlog odluke o izboru člana Republičke komisije za zaštitu prava u postupcima javnih nabavki, koji je dostavio Narodnoj skupštini.

Za predstavnika predlagača na sednici Narodne skupštine određena je dr Aleksandra Tomić, predsednik Odbora.

PREDLOG

Na osnovu člana 140. stav 2. Zakona o javnim nabavkama („Službeni glasnik RS“, br. 124/12, 14/15 i 68/15) i člana 8. stav 1. Zakona o Narodnoj skupštini („Službeni glasnik RS“, broj 9/10),

Narodna skupština Republike Srbije, na \_\_\_\_ sednici \_\_\_\_\_\_\_ zasedanja, održanoj \_\_\_\_ 2019. godine, donela je

O D L U K U

O IZBORU ČLANA REPUBLIČKE KOMISIJE ZA ZAŠTITU PRAVA

U POSTUPCIMA JAVNIH NABAVKI

1. Za člana Republičke komisije za zaštitu prava u postupcima javnih nabavki bira se Mersiha Marković, na period od pet godina.

2. Ovu odluku objaviti u „Službenom glasniku Republike Srbije“.

RS broj \_\_\_

U Beogradu,\_\_\_\_ 2019. godine

NARODNA SKUPŠTINA REPUBLIKE SRBIJE

PREDSEDNIK

Maja Gojković

O b r a z l o ž e nj e

Narodna skupština Republike Srbije, na Četvrtoj sednici Drugog redovnog zasedanja u 2018. godini, održanoj 7. decembra 2018. godine, donela je Odluku o prestanku funkcije člana Republičke komisije za zaštitu prava u postupcima javnih nabavki Branimiru Blagojeviću, zbog podnošenja ostavke, čime su se stekli uslovi za izbor novog člana Republičke komisije.

Zakonom o javnim nabavkama („Službeni glasnik RS“, br. 124/12, 14/15 i 68/15), u članu 140. stav 2, utvrđeno je da predsednika i članove Republičke komisije za zaštitu prava u postupcima javnih nabavki bira i razrešava Narodna skupština, na predlog odbora Narodne skupštine nadležnog za finansije, nakon sprovedenog javnog konkursa.

Članom 141. stav 3.propisano je da za člana Republičke komisije može biti birano lice koje ispunjava uslove potrebne za izbor za sudiju osnovnog suda, osim uslova u vezi sa Pravosudnom akademijom, i koje ima radno iskustvo od tri godine u oblasti javnih nabavki.

Odbor za finansije, republički budžet i kontrolu trošenja javnih sredstava, na osnovu člana 140. st. 2. Zakona o javnim nabavkama, na 69. sednici održanoj 27. marta 2019. godine, doneo je Odluku o pokretanju postupka za utvrđivanje predloga kandidata za izbor člana Republičke komisije za zaštitu prava u postupcima javnih nabavki i objavljivanju javnog konkursa u „Službenom glasniku Republike Srbije“, dnevnom listu „Politika“, kao i na internet stranici Narodne skupštine. Na istoj sednici Odbora obrazovana je Radna grupa za sprovođenje postupka za predlaganje kandidata za izbor člana Republičke komisije za zaštitu prava u postupcima javnih nabavki, sa zadatkom da pregleda prijave na javni konkurs i prateću dokumentaciju radi provere i utvrđivanja ispunjenosti uslova navedenih u javnom konkursu, da predloži Odboru principe na osnovu kojih će se pripremiti test za proveru stručne osposobljenosti iz oblasti javnih nabavki, da sprovede testiranje i da utvrdi rezultate testiranja kandidata za izbor člana Republičke komisije.

Konkurs za izbor člana Komisije objavljen je na internet stranici Narodne skupštine i u dnevnom listu „Politika“ 2. aprila 2019. godine, a u „Službenom glasniku RS“, broj 25/19 objavljen je 3. aprila 2019. godine, sa rokom od 30 dana za podnošenje prijava.

Na javni konkurs prijavila su se tri kandidata, koja su dostavila blagovremene i potpune prijave, i to: Vladimir Stanić, Mersiha Marković i Dragana Stanković Nikolić.

U skladu sa poverenim ovlašćenjima, Radna grupa je na sastanku održanom 13. maja 2019. godine, pregledala pristigle prijave kandidata, utvrdila da svi kandidati ispunjavaju uslov da se nađu u daljem postupku za izbor člana, utvrdila predlog principa za sprovođenje testa za proveru stručne osposobljenosti iz oblasti javnih nabavki o čemu je obavestila Odbor.

Odbor je, na 73. sednici održanoj 13. maja 2019. godine, na predlog Radne grupe, utvrdio principe za sprovođenje testiranja kandidata, a na 77. sednici održanoj 3. juna 2019. godine, neposredno pre testiranja, odredio je pitanja za testiranje kandidata za izbor člana Republičke komisije. Testiranje kandidata je održano istog dana, sa početkom u 11,00 časova, u sali na trećem spratu u zgradi Narodne skupštine, u ulici Kralja Milana 14. Nakon završenog testiranja, Radna grupa je utvrdila rezultate testiranja (broj bodova), te kontatovala da su svi kandidati položili pismeno testiranje i ispunili uslov da budu pozvani na razgovor sa članovima Odbora.

Na 78. sednici održanoj 13. juna 2019. godine, Odbor je obavio razgovor sa tri kandidata, koji su položili test, u skladu sa članom 203. stav 3. Poslovnika.

Odbor je, na istoj sednici, utvrdio Predlog odluke o izboru člana Republičke komisije za zaštitu prava u postupcima javnih nabavki, tako što je za člana Republičke komisije za zaštitu prava u postupcima javnih nabavki predložio Mersihu Marković.

Sednica Odbora je završena u 12,45 časova.

Sednica je tonski snimana.

SEKRETAR PREDSEDNIK

Tijana Ignjatović dr Aleksandra Tomić